WIIK เล็งเพิ่มทุน 150 ลบ. ขาย RO-PP หวังระดมเงินลงทุนโครงการบริหารจัดการน้ำ
WIIK เล็งเพิ่มทุน 150 ลบ.เสนอขาย RO-PP หวังระดมเงินลงทุนโครงการบริหารจัดการน้ำขนาดใหญ่ ทั้งในและต่างประเทศ
2 มี.ค. 2561

นายวิบูลย์ แสงวิทยานนท์ ประธานเจ้าหน้าที่บริหาร บริษัท วิค แอนด์ ฮุคลันด์ จำกัด (มหาชน) หรือ WIIK เปิดเผยว่า ในปี 61 บริษัทมีแนวโน้มสูงที่จะได้รับโอกาสในการเข้าลงทุนในโครงการบริหารจัดการน้ำขนาดใหญ่ทั้งในและต่างประเทศ โดยโครงการดังกล่าวมีผลตอบแทนที่น่าพอใจ แต่จะต้องใช้งบประมาณในการลงทุนก่อสร้างสูง จึงขออนุมัติการเพิ่มทุนไว้รองรับ
ทั้งนี้ บริษัทขอเพิ่มทุนแบบมอบอำนาจทั่วไป (General Mandate) ซึ่งแบ่งเป็นการขอเพิ่มทุนแบบ เสนอขายให้แก่ผู้ถือหุ้นเดิมของบริษัทตามสัดส่วนการถือหุ้น (Right Offering: RO) และ/หรือ เสนอขายให้แก่บุคคลแบบเฉพาะเจาะจง (PP) โดยบริษัทจะหาผู้ลงทุนที่เป็น strategic partner มีศักยภาพที่จะเกื้อหนุนธุรกิจของบริษัทในระยะยาว
สำหรับโครงการทั่วๆ ไปนั้น สามารถใช้ทุนของบริษัทเอง และเงินกู้จากสถาบันการเงินในการดำเนินการได้ตามปกติ โดยบริษัทมีหลักการในการพิจารณารับโครงการใหม่ที่ต้องใช้เงินทุนจากการเพิ่มทุนที่ผลตอบแทนที่ได้จากโครงการนั้นๆ จะต้องมี return on investment สูง เพื่อให้ earning per share หลังการเพิ่มทุนสูงขึ้นกว่าเดิม
อนึ่ง คณะกรรมการ WIIK อนุมัติแผนเพิ่มทุนจดทะเบียนน 149,975,200 บาท จากทุนจดทะเบียนเดิมจำนวน 474,917,334 บาท เป็นทุนจดทะเบียนจำนวน 624,892,534 บาท โดยออกและจัดสรรหุ้นสามัญเพิ่มทุนไม่เกิน 149,975,200 หุ้น มูลค่าที่ตราไว้หุ้นละ 1 บาท แบบ General Mandate ซึ่งจะจัดสรรหุ้นเพิ่มทุนจำนวนไม่เกิน 112,481,400 หุ้นเสนอขาย RO และจัดสรรจำนวนไม่เกิน 37,493,800 หุ้น เสนอขายให้แก่ PP
 